b'\n_START_ARTICLE_\nNimbus (Motocicleta)\n_START_SECTION_\nHist\xc3\xb2ria\n_START_PARAGRAPH_\nL\'empresa Fisker & Nielsen \xe2\x80\x93Nilfisk\xe2\x80\x93 havia estat fundada per P. A. Fisker i H. M. Nielsen i fabricava m\xc3\xa0quines de neteja industrial i aspiradores; per iniciativa de Peder Andersen Fisker havia iniciat al 1906 la fabricaci\xc3\xb3 d\'aspiradors amb motors el\xc3\xa8ctrics. Ja separat del seu soci, per\xc3\xb2 mantenint el nom de la companyia, Fisker va idear una motocicleta que aspirava a superar els dissenys d\xe2\x80\x99altres empreses._NEWLINE_Fisker va crear unes motos r\xc3\xadgides, amb un motor molt potent, i va aplicar el seu coneixement d\'enginyeria mec\xc3\xa0nica per crear una moto amb la capacitat d\'arribar als 90 km/h amb facilitat. Per\xc3\xb2 acusava problemes t\xc3\xa8cnics que sorgien al cap dels anys: patia sobreescalfaments al motor i la moto no era capa\xc3\xa7 d\'arribar als 94 km/h, per una refrigeraci\xc3\xb3 deficient._NEWLINE_La f\xc3\xa0brica va crear el Model A, tamb\xc3\xa9 anomenada Stovepipe, l\'any 1919; el Model A & B s\'havia fabricat entre el 1919 i el 1928. El Model C, tamb\xc3\xa9 coneguda com a "moto de guerra", fou creat entre els anys 1932 i 1934. Totes aquestes motos compartien el mateix motor de quatre cilindres i gaireb\xc3\xa9 750 cc. Una bona part de la producci\xc3\xb3 va ser venuda a l\'ex\xc3\xa8rcit, al cos policial i al servei postal dan\xc3\xa8s. Tamb\xc3\xa9 es va fer famosa perqu\xc3\xa8 el seu Model C es va fer servir a la Segona Guerra Mundial.\n_START_SECTION_\nNimbus Stove Pipe\n_START_PARAGRAPH_\nLa primera motocicleta Nimbus tenia un motor de quatre cilindres i 746 cc, una pot\xc3\xa8ncia aproximada de 10 CV i un eix de transmissi\xc3\xb3 diferent de la gran majoria de motos de l\'\xc3\xa8poca, que tenien un sistema de cadena. Assolia una velocitat m\xc3\xa0xima al voltant de 85 km / h i es podia equipar amb un sidecar. Aviat va adquirir el sobrenom de \xc2\xabtub d\'estufa\xc2\xbb, \xc3\xa9s a dir, Stovepipe (Kakkelovnsr\xc3\xb8r) a causa de la gruixuda pipa rodona entre el seient i el manillar que, a m\xc3\xa9s de formar part del xass\xc3\xads de la moto, contenia el tanc de gasolina. La suspensi\xc3\xb3 de la Stove Pipe era molt b\xc3\xa0sica._NEWLINE_Des de 1921, Nimbus va participar en les carreres de carretera que eren populars a l\'\xc3\xa8poca: Roma-Copenhaguen, Par\xc3\xads-Copenhaguen, Berl\xc3\xadn-Copenhaguen. Hi obtingu\xc3\xa9 bons resultats i va guanyar reconeixement i respecte. Malgrat aix\xc3\xb2, tamb\xc3\xa9 acusava algunes mancances que diferents prototips posteriors intentaven resoldre; per exemple, una mala refrigeraci\xc3\xb3 dels cilindres, cosa que feia que la capacitat de velocitat punta s\'an\xc3\xa9s reduint a mesura que passava el temps. Stove Pipe va desenvolupar dos sub-models: la \xe2\x80\x9cTipus A\xe2\x80\x9d i la \xe2\x80\x9cTipus B\xe2\x80\x9d, totes dues amb els mateixos components, per\xc3\xb2 no amb la mateixa refrigeraci\xc3\xb3. Els intents per millorar-ne la suspensi\xc3\xb3 no eren encara suficients. _NEWLINE_El 1924, amb la introducci\xc3\xb3 d\xe2\x80\x99un impost sobre la venda de motocicletes i la recessi\xc3\xb3 econ\xc3\xb2mica, la producci\xc3\xb3 va minvar. Nimbus finalment havia creat 1.300 motocicletes d\'aquests models al llarg de set anys.\n_START_SECTION_\nNimbus Tipus C\n_START_PARAGRAPH_\nEl nou model Nimbus Type C, es va llan\xc3\xa7ar al mercat a partir de 1934, quan les marques de la compet\xc3\xa8ncia, com BMW i Harley, ja havien creat nous models que havien irromput en la vida quotidiana dels centres urbans. La nova Nimbus era un model completament redissenyat, la m\xc3\xa0quina de quatre cilindres incorporava un cap d\'arbre de lleves, un marc de ferro pla rematat i una forquilla telesc\xc3\xb2pica, just uns mesos abans que BMW. El soroll del tub d\'escapament, tan caracter\xc3\xadstic, li valgueren el sobrenom de Bumblebee (borinot). _NEWLINE_A difer\xc3\xa8ncia dels anteriors, aquest nou model aviat seria un \xc3\xa8xit comercial i es convertiria en la motocicleta m\xc3\xa9s venuda de Dinamarca. La seva reputaci\xc3\xb3 i fiabilitat van portar a la marca un contracte per equipar el govern dan\xc3\xa8s durant la Segona Guerra Mundial. Durant els anys d\'ocupaci\xc3\xb3, entre 1940 i 1945, es va fer dif\xc3\xadcil per a Fisker & Nielsen obtenir els materials per a la producci\xc3\xb3 i nom\xc3\xa9s es van fabricar unes 600 motos en aquest per\xc3\xadode. Fisker, juntament amb el seu fill Anders, van traslladar-se a Noruega a causa de la guerra. Aquesta moto es va continuar fabricant fins a l\'any del tancament de la marca, el 1960: la producci\xc3\xb3 va ser cancel\xc2\xb7lada oficialment el 1959 i el 1960 es van lliurar les \xc3\xbaltimes m\xc3\xa0quines encarregades per l\'ex\xc3\xa8rcit i el servei postal._NEWLINE_Durant el per\xc3\xadode d\'exist\xc3\xa8ncia de Nimbus, es van fabricar unes 12.000 motocicletes, de les quals en queden uns quants milers arreu del m\xc3\xb3n, especialment a Dinamarca i probablement tamb\xc3\xa9 a Su\xc3\xa8cia, Alemanya i els EUA; alguns exemplars es troben tamb\xc3\xa9 en museus. L\'agrupaci\xc3\xb3 Danmarks Nimbus Touring va ser fundada el 1974 i actualment t\xc3\xa9 aproximadament 1.600 membres a Dinamarca i a l\'estranger; amb les seves dades aquesta associaci\xc3\xb3 estima que encara existeixen 7.500 Nimbus, un nombre molt considerable, que \xc3\xa9s degut a la qualitat de les m\xc3\xa0quines i tamb\xc3\xa9 a la dedicaci\xc3\xb3 dels propietaris per mantenir-les._NEWLINE_Actualment, hi ha molts tipus de motos que s\xc3\xb3n molt millor que les Nimbus, per\xc3\xb2 Anders Fisker va descriure aix\xc3\xad el boom de les motos que va viure el seu pare: \xe2\x80\x9caquell va ser el comen\xc3\xa7ament de la nova era del motor, i el que va passar aleshores no t\xc3\xa9 res a veure amb el que ha passat despr\xc3\xa9s\xe2\x80\x9d. Les motocicletes Nimbus mantenen el prestigi d\'haver estat considerades una m\xc3\xa0quina s\xc3\xb2lida, innovadora, d\'un gran inter\xc3\xa8s t\xc3\xa8cnic i amb bona durabilitat.'